Dokters in hof ná seun se doodZayyaan Sayed. ŉ Pediatriese chirurg en ŉ narkotiseur sal Dinsdag in die Johannesburg-landdroshof verskyn in verband met die dood van ŉ 10-jarige seun. eNCA berig lasbriewe vir die twee dokters is verlede week uitgereik nadat die seun se pa aanklagte van strafbare manslag teen hulle aanhangig gemaak het. Zayyaan Sayed het op 11 Oktober ŉ laparoskopie by die Netcare Park Lane-kliniek ondergaan nadat hy lank met refluks gesukkel het. Zayyaan se ma het vroeër aan Maroela Media gesê hulle het lank gewik en geweeg om wél die operasie te laat doen, maar het eindelik ingestem. “Dit was die laaste keer dat ek hom [Zayyaan] [lewend] gesien het. ŉ Uur en ŉ half het verby gegaan. Toe twee ure. Ek het op en af gestap. Ná twee en ŉ half ure het ek begin wonder wat aangaan…” het Zaheera Sayed gesê. Die operasie het eindelik nagenoeg vier ure geduur. Zayyaan het later dieselfde aand gesterf. Zaheera en haar man, Mohammadh, het kort na hul seun se dood ŉ prokureursbrief aan die Raad vir Gesondheidsberoepe (RGB) gestuur en gesê “dit is duidelik dat Zayyaan se dood nie ŉ geïsoleerde voorval was nie. “ŉ Hele aantal kinders het hul lewens verloor, gedurende of ná ŉ operasie deur [die betrokke dokter],” lui die brief. Sunday Times het vroeër berig Ethan Teubes (3) is in 2012 dood nadat die betrokke dokter ŉ operasie op hom gedoen het, terwyl die 19 maande oue Alissa Strydom in 2016 onder soortgelyke omstandighede gesterf het. Netcare het kort na Zayyaan se dood die twee dokters se voorregte opgeskort, maar die RGB het nog geen aanduiding gegee van die stappe, indien enige, wat hy doen of beplan om te doen nie. Dr. Anchen Laubscher, Netcare se groep- mediese direkteur, het destyds aan Maroela Media gesê Netcare het besluit om die voorregte op te skort hangende ŉ hersiening van die omstandighede van ŉ pasiënt se dood. Sy wou nie kommentaar lewer oor moontlike regstappe teen die twee nie. In ŉ brief aan die Sayeds het Netcare gesê hy neem kennis van hul skrywe aan die RGB en dat die hospitaalgroep reeds die RGB van sy stappe in kennis gestel het.